D ô v o d o v á  s p r á v a
Všeobecná časť 
Ministerstvo dopravy, pôšt a telekomunikácií Slovenskej republiky predkladá návrh Nariadenie vlády Slovenskej republiky o technických požiadavkách na meranie  emisií oxidu uhličitého a spotreby paliva motorových vozidiel  (ďalej len „nariadenie vlády“) podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení neskorších predpisov a podľa § 5 ods. 26, § 6 ods. 16, a § 7 ods. 19 zákona č. 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov v znení neskorších predpisov (ďalej len „zákon č. 725/2004 Z. z.“).

Predloženým nariadením vlády sa do právneho poriadku Slovenskej republiky preberá Smernica Rady 80/1268/EHS zo 16. decembra 1980 o aproximácii právnych predpisov členských štátov týkajúcich sa spotreby paliva motorových vozidiel v znení smernice Komisie 89/491/EHS, smernice Komisie 93/116/EHS, smernice Komisie 99/100/EHS a smernice Európskeho parlamentu a Rady 2004/3/ES.
Týmto nariadením vlády sa na účely typového schvaľovania ES ustanovujú technické požiadavky, ktoré musí spĺňať meranie emisií oxidu uhličitého a spotreby paliva .
Spôsob zavedenia aproximačného odkazu podľa § 3 ods. 3 zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky priamo v texte (odkázať na prílohu smernice s uvedením plného znenia označenia smernice) bol dohodnutý s Úradom vlády Slovenskej republiky – Inštitútom pre aproximáciu práva a odsúhlasený na rokovaní Legislatívnej rady vlády Slovenskej republiky dňa 28.6.2005.
Predložený návrh nariadenia vlády je v súlade s Ústavou Slovenskej republiky, zákonom č. 725/2004 Z. z a s medzinárodnými zmluvami, ktorými je Slovenská republika viazaná ako aj s právom Európskych spoločenstiev a Európskej únie. 
Materiál nemá finančný, ekonomický, environmentálny vplyv, ani vplyv na zamestnanosť a na podnikateľské prostredie.
Prerokovanie návrhu nariadenia vlády Radou hospodárskeho a sociálneho partnerstva Slovenskej republiky nie je potrebné.
Doložka zlučiteľnosti právneho predpisu
s právom Európskych spoločenstiev a Európskej únie

1.	Predkladateľ právneho predpisu:
Vláda Slovenskej republiky.
2.	Názov návrhu právneho predpisu:
Nariadenie vlády Slovenskej republiky o technických požiadavkách na meranie  emisií oxidu uhličitého a spotreby paliva motorových vozidiel.
3.	Problematika návrhu právneho predpisu:
a)   je  upravená v práve Európskych spoločenstiev: 
	- primárnom
 v Zmluve o založení Európskeho spoločenstva v platnom znení (Hlava V – Doprava a kapitola 3. Hlavy VI.) 
	- sekundárnom, 
-Smernica Rady 80/1268/EHS zo 16. decembra 1980 o aproximácii právnych predpisov členských štátov týkajúcich sa spotreby paliva motorových vozidiel
-Smernica Rady 70/156/EHS zo 6.februára.1970 o aproximácii právnych predpisov členských štátov a typovom schválení motorových vozidiel a ich prípojných vozidiel  
-Smernica Rady 70/220/EHS z 20.marca.1970 o aproximácii právnych predpisov členských štátov o opatreniach proti znečisťovaniu ovzdušia emisiami z motorových vozidiel 
b) nie je upravená v práve Európskej únie: 	
c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev. 

4.	Záväzky Slovenskej republiky vo vzťahu k Európskym spoločenstvám a Európskej únii:
a) prijatie tohto nariadenia vlády je plnením záväzkov Slovenskej republiky vyplývajúcich zo Zmluvy o pristúpení Slovenskej republiky k Európskej únii, najmä z článku 2 Aktu o podmienkach pristúpenia, 
b) v rámci Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nebolo v danej oblasti dohodnuté žiadne prechodné obdobie,
c)   z gestorstva smernice vyplýva pre Slovenskú republiku povinnosť transponovať smernicu Rady 80/1268/EHS do 31.12.2004,
d) v danej oblasti nebolo začaté konanie proti Slovenskej republike o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení,
e) Smernica Rady 80/1268/EHS zo 16. decembra 1980 o aproximácii právnych predpisov členských štátov týkajúcich sa spotreby paliva motorových vozidiel v znení smernice Komisie 89/491/EHS zo 17. júla 1989, smernice Komisie 93/116/EHS zo 17. decembra 1993, smernice Komisie 99/100/EHS z 15. decembra 1999 a smernice Európskeho parlamentu a Rady 2004/3/ES z 11. februára 2004 je prebratá v úplnom rozsahu týmto nariadením vlády.

5. Stupeň zlučiteľnosti návrhu právneho predpisu alebo návrhu legislatívneho zámeru s právom Európskych spoločenstiev alebo právom Európskej únie:
-	úplný 

6. Gestor a spolupracujúce rezorty (podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov a podľa návrhu na určenie zodpovednosti ministerstiev a ostatných ústredných orgánov štátnej správy za aplikáciu a prijatie opatrení na vnútroštátnej úrovni k nariadeniam a rozhodnutiam európskych spoločenstiev):

Ministerstvo dopravy, pôšt a telekomunikácií SR

Osobitná časť
K § 1
Vymedzujú sa motorové vozidlá, na ktoré sa vzťahuje nariadenie vlády.
K § 2   Na účely nariadenia vlády sa vymedzujú  základné pojmy.

K § 3 Určujú sa technické požiadavky, ktoré musí spĺňať motorové vozidlo z hľadiska meranie oxidu uhličitého a spotreby paliva motorových vozidiel. 
Technické požiadavky sú ustanovené v prílohe smernici Rady 80/1268/EHS, ktorá sa preberá týmto nariadením vlády formou aproximačného odkazu.
K § 4
V súlade so smernicou Rady 80/1268/EHS obsahuje ustanovenia o žiadosti o udelenie typového schválenia ES typu vozidla, upravuje podmienky za ktorých sa typové schválenie nemôže odmietnuť. Formou aproximačného odkazu stanovuje vzor osvedčenia o typovom schválení. Pre národné typové schválenie vozidla ustanovuje rovnaké požiadavky ako pre udelenie typového schválenia ES vozidla.
K § 5 
V súlade so smernicou Rady 80/1268/EHS sa upravuje kontrolovanie opatrení na zabezpečenie zhody výroby, postup a spôsob testov u vozidiel u ktorých bolo vykonané rozšírenie typového schválenie. 

K § 6 
Vychádza sa zo smernice Rady 80/1268/EHS, ktorá ustanovuje, že členské štáty nesmú zakázať registráciu, predaj alebo uvedenie do prevádzky alebo používanie  vozidiel z dôvodov týkajúcich sa merania oxidu uhličitého a spotreby paliva, ak sú splnené požiadavky smernice.
  V Slovenskej republike sú kompetencie v danej oblasti rozdelené medzi Ministerstvo dopravy, pôšt a telekomunikácií SR (schvaľovanie technickej spôsobilosti vozidiel pred uvedením do prevádzky), Ministerstvo vnútra SR (evidencia vozidiel) a Ministerstvo hospodárstva SR (obchod, ochrana spotrebiteľa)
Uvádzanie vozidiel do prevádzky v premávke na pozemných komunikáciách upravuje zákon č. 725/2004 Z. z. V § 4 je upravený postup štátneho dopravného úradu pri typovom schvaľovaní. Evidenciu vozidiel typovo schválených ES a ich používanie v premávke na pozemných komunikáciách upravuje zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov. Kontrolu vnútorného trhu vo veciach ochrany spotrebiteľa upravuje zákon č. 128/2002 Z. z. 
K § 7
	Pre vozidlá kategórie M1 a N1 sa ustanovuje sa za akých podmienok sa považuje osvedčenie o zhode vozidla COC  za neplatné. 
K § 8
	Ustanovuje sa za akých podmienok možno udeliť  pre vozidlá  kategórie N1 typové schválenie ES vozidla, typové schválenie vozidla alebo viacstupňové typové schválenie vozidla   pre typ vozidla z dôvodov týkajúcich sa emisií oxidu uhličitého a spotreby paliva, ak tieto hodnoty neboli určené podľa tohto nariadenia vlády a určujú sa aj podmienky za ktorých sa považuje osvedčenie o zhode vozidla COC za neplatné.

K § 9 
Vymedzuje sa transponovaný právny akt Európskych spoločenstiev.

K § 10
Navrhuje  sa účinnosť nariadenia vlády.
K prílohe
Obsahuje označenie preberaného právneho aktu Európskych spoločenstiev.